Laat sy Liefde jou Lei: Hoe sien jy die wêreld? – Milanie Vosloo
Hoe sien jy die wêreld?
Jou oog is ‘n lamp vir jou liggaam. ‘n Suiwer oog laat die lig na binne stroom sodat jy daarbinne geheel en al lig word. Matteus 6:22
Wat laat jou hart klop? Is dit jou omstandighede, die sukses in jou werk, die kwaliteit van jou verhoudings, jou besittings of jou prestasies? Of is daar iets anders wat jou lewenskwaliteit bepaal? Iets wat jou góéd laat voel?
Dis belangrik om mooi oor hierdie vrae te dink. Want, sê Jesus hier in sy bergrede: die manier hoe jy na die lewe kyk, bepaal hoe jy dit beleef. As jy eksterne dinge as belangrik beskou, sal die kwaliteit en waarde daarvan verseker jou hele wese beïnvloed. Wanneer jy egter deur die Lig in jou na die wêreld kyk, sien jy alles in en om jou in ‘n totaal ander lig. Dan beoordeel jy jouself, dit wat met jou gebeur, ander mense en dinge met ‘n ander maatstaf: dan meet jy die waarde daarvan met die ewigheid-skaal.
Wanneer aardse dinge tussen jou en God staan, “ … versper dit die lig en jou binneste bly (jy) geheel en al donker. As die lig wat jy gedink het jy het, in werklikheid donkerte is, hoe pikswart is jou donker dan nie!” (Matt 6:23)
In alles wat met jou gebeur en in elke mens is daar lig én donker. Die ingesteldheid van jou hart bepaal egter waarop jy fokus. Mag jy vandag die wêreld deur God se liefdeslig in jou sien.
Plaas u lig in my, Gees van God: u heilige lig van liefde.
Laat sy Liefde jou Lei: Die Gees bid vir jou – Milanie Vosloo
Die Gees bid vír jou!
Julle het die die Gees van ware kindwees ontvang en deur hierdie Gees roep julle uit tot God: Abba – ons liewe Vader. Romene 8:15b
Soms kan ons eenvoudig nie bid nie! Dis asof ons self nie mooi weet wat ons nou eintlik vir God wil sê of vra nie. Of ons weet dalk wat ons wil hê, maar kan net nie met Hom kontak maak nie. Ander kere ontbreek die regte woorde eenvoudig.
Die Woord leer ons egter dat ons nie altyd hóéf te weet wat en hoe ons moet bid nie. Want die Gees doen daardie werk vír ons. Ons kan maar net ons gedagtes op Hom rig en vra: “Bid vir my, Gees van God.” Paulus se brief aan die Romeine stel dit so mooi:
Die Gees van God help ons ook nog boonop met ons onbeholpenheid. Ons weet immers nie mooi wat en hoe ons moet bid nie. Maar die Gees self neem ons gebedsbehoeftes voor God op met versugting wat nie in menslike taal verwoord kan word nie. Dié God wat die dieptes van elke hart deurgrond, weet wat die Gees in die oog het – dat Hy in harmonie met God se wil vir die gelowiges intree. En ons weet dat God alles ten goede laat saamwerk vir hulle wat Hom liefhet, hulle wat geroep is volgens sy wil vir hulle lewe. (Romeine 8:26-28)
Fokus op hierdie oomblik jou gedagtes net op die Gees in jou en weet dan: Hy tree reeds vir jou in.
Sal U gedurig vir my bid, asseblief Heilige Gees?
Laat sy Liefde jou Lei: Waarom het Hy die Gees gestuur? – Milanie Vosloo
Waarom het Hy die Gees gestuur?
Die “Here” dui hier op “die Gees” en waar die Gees van die Here is, heers daar vryheid. 2 Korintiёrs 3:17
Sonder die Gees van God sou ons brandarm kinders van die Heilige gewees het! Want sonder Hom sou ons hoegenaamd nie in staat wees om soos sy kinders te lyk nie. Daarom het ons alwetende Vader, ná die hemelvaart van sy Seun, ons met die teenwoordigheid van sy Gees geseёn het. Dié Gees wat:
persoonlik in elkeen van ons kan leef;
ons daarvan kan oortuig dat ons kinders van God is;
ons help om as vervulde geloofsmense te leef; en
ons wil lei om geestelik te groei.
In 2 Korintiёrs 3:18b verduidelik Paulus dit soos volg: … Ons word al hoe meer verander om soos die Here te lyk, met ‘n heerlikheid wat steeds toeneem namate die Here, dit is die Gees, dit aan ons gee.
Die Gees is dus daar om ons op ‘n dinamiese manier te lei en gedurigdeur te hervorm sodat God al hoe meer sigbaar in ons lewens kan word. Hoe meer ons Hom toelaat om dit te doen, hoe duideliker word sy beeld in ons en hoe meer sal ander agterkom dat die Gees ons voortdurend verander.
Terwyl Christus die brug tussen ons en God gebou het, is die Gees daar om ons te oortuig om oor die brug te stap! Stap jy elke dag getrou agter Hom aan?
Gees van God, maak my ontvanklik vir u werking in my lewe en help my om U getrou te volg.